Author: Valickova
Last saved by: bauml
Company: MDPT

Predkladacia správa 

V zmysle uznesenia vlády SR č. 154 zo dňa 2. marca 2011 bod C.4. predkladá Ministerstvo dopravy, výstavby a regionálneho rozvoja SR legislatívny „Návrh na ratifikáciu Dohody o vytvorení funkčného bloku vzdušného priestoru stredná Európa“ (ďalej len dohoda FAB CE“). Dohoda FAB CE bola podpísaná dňa 5. mája 2011 v Brde pri Kranju 
(Slovinská republika). Oznam o predbežnom vykonávaní dohody FAB CE bol publikovaný oznámením MZV SR v Zbierke zákonov SR č. 185/2011 v zmysle jeho redakčnej zmeny.
	Cieľom predkladanej dohody je vytvoriť funkčný blok vzdušného priestoru, stanoviť pravidlá a postupy pre jeho zavedenie, prevádzkovanie a ďalší rozvoj s cieľom dosiahnuť súlad s iniciatívou „Jednotného európskeho vzdušného priestoru (SES)“ a vytvoriť príslušné riadiace štruktúry.
Uzatvorenie dohody FAB CE nemá vplyv na výkon štátnej suverenity členských štátov vo vzdušnom priestore nad vlastným územím, rovnako neobmedzuje a neovplyvňuje výsostné práva štátov súvisiace so zabezpečením obrany a bezpečnosti vo svojom vzdušnom priestore.
	Žiadne z ustanovení predkladanej dohody sa nedotýka práv a povinností zmluvných štátov na základe „Dohovoru o medzinárodnom civilnom letectve“, ktorý bol podpísaný 
7. decembra 1944 v Chicagu alebo na základe iných medzinárodných dohôd, 
v ktorých sú zmluvnými stranami.
Zmluvné štáty sa dohodli, že niektoré články dohody FAB CE budú vykonávať predbežne podľa článku 24, ods. 1, medzi všetkými signatármi počas obdobia 
odo dňa jej podpisu až do rozhodujúceho dňa, s výnimkou ustanovení článkov 5, 12, 14, 
16 - 19, 21 a 22. Slovenská republika vykonáva dohodu predbežne.  
V súlade s článkom 24 „Predbežné vykonávanie“ ods. 4, signatári, ktorí dohodu neratifikujú najneskôr k rozhodujúcemu dňu (t. j. dňa 30. júna 2012) budú mať od tohto dátumu až do ratifikácie právo zúčastňovať sa na schôdzach Rady FAB CE a iných orgánov 
len ako pozorovatelia bez hlasovacích práv, čím sa má predísť umelému zdržiavaniu vytvorenia funkčného FAB-u.
Dohodou FAB CE boli vytvorené orgány funkčného bloku vzdušného priestoru 
(ďalej len „FAB-u“), ktoré sú oprávnené vydávať rozhodnutia, prípadne opatrenia týkajúce sa vykonávania dohody FAB CE. Z dôvodu, aby bolo všetkým signatárskym štátom zabezpečené rovnaké právo aktívnej účasti na rozhodovacom procese už od podpisu dohody, bolo potrebné umožniť jej predbežné vykonávanie. 
Týmto sa predíde situácii, kedy by o skutočnostiach týkajúcich sa vzdušného priestoru všetkých signatárskych  štátov rozhodovali iba tie štáty, v ktorých nadobudla dohoda FAB CE platnosť. Zvolené riešenie zodpovedá záujmu Slovenskej republiky nevzdať sa práva spolurozhodovať o všetkých záležitostiach dohody FAB CE, ktoré sa môžu priamo i nepriamo týkať vzdušného priestoru Slovenskej republiky. Aktívna účasť na tvorbe rozhodnutí orgánov FAB-u je tiež v súlade s požiadavkou ochrany štátnych záujmov Slovenskej republiky.
Podľa nariadenia Európskeho parlamentu a Rady (ES) 550/2004 sú členské štáty EÚ povinné do 4. decembra 2012 prijať všetky potrebné opatrenia, aby zabezpečili vykonanie funkčných blokov vzdušného priestoru. Z uvedeného dôvodu si stanovili účastnícke štáty FAB CE dátum rozhodujúceho dňa na 30. júna 2012, na zaistenie vzniku FAB-u a zároveň jeho vykonávania. Členský štát, ktorý tak neurobí, sa vystavuje riziku infringementu zo strany Európskej komisie, avšak na základe vyššie uvedeného nástroja neohrozí ostatné štáty. 
Dohoda FAB CE je podľa článku 7 ods. 4 Ústavy Slovenskej republiky medzinárodnou zmluvou všeobecnej povahy a zároveň je medzinárodnou zmluvou, 
ktorá priamo zakladá práva alebo povinnosti fyzických osôb alebo právnických osôb, 
preto sa pred ratifikáciou vyžaduje súhlas Národnej rady Slovenskej republiky.
Dohoda FAB CE je podľa článku 7 ods. 5 Ústavy Slovenskej republiky medzinárodnou zmluvou, na vykonanie ktorej nie je potrebný zákon, a ktorá priamo zakladá práva alebo povinnosti fyzických osôb alebo právnických osôb a po ratifikácii a vyhlásení spôsobom ustanoveným zákonom, má prednosť pred zákonmi Slovenskej republiky.
Predkladaný materiál priamo súvisí so schváleným materiálom „Návrh na uzavretie Dohody o ukončení dohody o poskytovaní letových prevádzkových služieb a prevádzke zariadení organizáciou EUROCONTROL v stredoeurópskom oblastnom stredisku riadenia letových prevádzkových služieb v hornom vzdušnom priestore (CEATS) zo dňa 27. júna 1997 a zvláštnej dohody o uplatnení článku 6 dohody CEATS“ (ďalej len „dohoda o ukončení CEATS“ uznesením č. 187 zo dňa 17. marca 2010. Podpisový akt dohody o ukončení CEATS a dohody FAB CE prebiehal súčasne.
Predkladaný legislatívny materiál nemá finančný, ekonomický, environmentálny vplyv, ani vplyv na podnikateľské prostredie a informatizáciu spoločnosti. Perspektívne môže mať vplyv na zamestnanosť v dôsledku možného zlučovania poskytovateľov letových prevádzkových služieb, prípadne národných dozorných orgánov. Predbežné pripomienkové konanie k doložke vybraných vplyvov sa uskutočnilo k nelegislatívnemu „Návrhu na podpis Dohody o vytvorení funkčného bloku vzdušného priestoru stredná Európa”, 
avšak keďže sa materiál podpisom nemení, doložka vybraných vplyvov zostáva v pôvodnom znení.
Predkladaný materiál bol predmetom rokovania Legislatívnej rady vlády SR 
s pripomienkou, ktorá bola zapracovaná a na rokovanie vlády SR sa predkladá bez rozporov.

/2